Gabriel Daniel Fahrenheit
Gabriel Daniel Fahrenheit, 24.5.1686-16.9.1736, tysk fysiker og instrumentmager, optaget i Royal Society 1724.
Som ung rejste Gabriel Daniel Fahrenheit meget rundt i Europa og mødtes med andre af datidens videnskabsmænd. Under et besøg i København i 1708 blev Fahrenheit inspireret af Ole Rømers metode til graduering af termometre. Fahrenheit efterlignede senere metoden, og det førte til hans udvikling af Fahrenheittemperaturskalaen, som stadig benyttes i engelsktalende lande. Fahrenheits interesse lå i den praktiske anvendelse af naturvidenskaben.
I 1717 bosatte han sig i Amsterdam, hvor han ernærede sig ved bl.a. at konstruere termometre og barometre. Under sit arbejde med at konstruere bedre sprit- og kviksølvtermometre opdagede Fahrenheit, at kogepunktet for væsker varierer med barometertrykket, og at forskellige glassorter har forskellige udvidelseskoefficienter.
Se også temperaturskalaen fahrenheit.